作者:王易簡
標題:摸魚兒
內容:怪鮫宮、水晶簾卷，冰痕初斷香縷。澄波盪槳人初到，三十六陂煙雨。春又去。伴點點荷錢，隱約吳中路。相思日暮。恨洛浦娉婷，芳鈿翠剪，奩影照悽楚。功名夢，消得西風一度。高人今在何許。鱸香菰冷斜陽裡，多少天涯意緒。誰記取。但枯豉紅鹽，溜玉凝秋箸。尊前起舞。算唯有淵明，黃花歲晚，此興共千古。